Il-Ministri għall-Ekonomija u Finanzi taż-Żona Ewro se jiltaqgħu nhar it-Tlieta li ġej biex japprovaw pakkett ta' riformi maqbul mal-Gvern Grieg bl-għan li jintlaħqu l-miri strutturali li hemm bżonn sabiex tiġi żborżata parti oħra mill-flejjes li qegħdin jingħataw lil dan il-pajjiż skont il-Mekkaniżmu Ewropew ta' Stabbiltà (MES). It-tama tal-membri taż-Żona Ewro hija li dan il-pjan joffri l-assigurazzjoni mitluba mill-Fond Monetarju Internazzjonali (FMI) biex din l-organizzazzjoni tipparteċipa fil-programm Grieg. Madankollu, s'issa jidher li dawn it-tamiet se jkunu diżappuntati. Xettiċiżmu Is-sena l-oħra l-Bord tal-Governanza tal-MES qabel li jipprovdi lill-Greċja b'massimu ta' €86 biljun f'għajnuna finanzjarja fuq tliet snin li se jżid id-dejn totali tal-Greċja għal madwar €250 biljun. Il-Gvern Grieg intrabat li juża dawn il-fondi għas-servizz tad-dejn, ir-rikapitalizzazzjoni tas-settur bankarju, it-tneħħija tal-arretrati, u l-finanzjament tal-baġit. Barra minn hekk, sabiex ireġġgħu lura l-ekonomija tagħhom lejn trajettorja ta' tkabbir u jagħmlu l-piż tad-dejn sostenibbli, il-Gvern Grieg ikkommetta ruħu li jagħmel serje ta' riformi ekonomiċi estensivi. Dak iż-żmien kien hemm qbil li l-ammont preċiż ta' għajnuna finanzjarja mill-MES se jiddependi fuq id-deċiżjoni tal-Fond Monetarju Internazzjonali rigward il-parteċipazzjoni tiegħu fil-finanzjament tal-programm, kif ukoll is-suċċess ta' miżuri ta' riforma mill-Greċja, inkluż il-privatizzazzjoni ta' assi statali. Madankollu, malajr deher ċar li din il-parteċipazzjoni ma kinitx se tasal faċilment. Dan ħareġ minn stqarrija li għamlet id-Direttriċi tal-FMI Christine Lagarde li fl-14 ta' Awwissu 2015 sostniet li hija tal-fehma li d-dejn tal-Greċja sar insostenibbli u li dan il-pajjiż ma jistax jikkoreġi din is-sitwazzjoni waħdu. Għaldaqstant, hija qalet li kien essenzjali għas-sostenibbiltà fit-terminu medju u fit-tul ta' dan id-dejn li l-imsieħba Ewropej jieħdu impenn konkret biex jirrevedu l-programm ta' finanzjament tal-Greċja. Din ir-reviżjoni kellha tinkludi fih tnaqqis sinifikanti tad-dejn, magħruf bħala 'haircut'. Skont Lagarde, dan il-pjan kellu jiġi mfassal sal-ewwel review tal-programm tar-riformi Griegi li se jsir mill-Eurogroup nhar it-Tlieta li ġej. Jibqgħu jirreżisti Il-pożizzjoni tal-FMI, però, ma ntlaqgħet tajjeb xejn minn xi bnadi taż-Żona Ewro, b'mod speċjali l-Ġermanja li għadha tinsisti li l-ftehim eżistenti mal-Greċja huwa tajjeb biżżejjed kif inhu. Il-motivazzjoni tal-Ġermanja hija li s-self tal-Greċja li ngħata skont il-programm tal-MES se jkun qiegħed jitħallas lura fi żmien meta l-ekonomija Griega mistennija li tkun irkuprat mir-riċessjoni; jiġifieri bejn l-2034 u l-2059. Din ir-reżistenza Ġermaniża wasslet għal xhur ta' diskussjoni fejn bosta stati taż-Żona Ewro baqgħu jinnegozjaw mal-Greċja b'mod normali bit-tama li l-FMI se jbiddel il-fehma tiegħu. B'hekk insibu li l-laqgħa tal-Eurogroup għall-Ekonomija u l-Finanzi tad-9 ta' Mejju ntemmet bi stqarrija li sostniet li l-pajjiżi taż-Żona Ewro kienu lesti biss li joffru aktar flessibbiltà fil-pagamenti, però l-ebda haircuts. Madankollu, l-FMI qatt ma tat indikazzjoni li se tbiddel il-pożizzjoni tagħha hekk kif qalet li l-previżjoni Ġermaniża dwar l-ekonomija Griega hija ottimista wisq u sal-2034 il-Greċja se jkollha dejn ieħor xi tħallas relatat ma' impenji preċedenti. Risposta fil-qrib Eżempju ta' dawn l-impenji se jidher b'mod partikolari fix-xahrejn li ġejjin meta l-Gvern Grieg irid irodd lura madwar €11-il biljun lill-FMI, il-Bank Ċentrali Ewropew, il-Bank għall-Investiment Ewropew u f'ishma tal-Gvern. Minkejja l-ottimiżmu tal-Ġermanja dwar l-ekonomija Griega, hemm diversi ekonomisti li esprimew it-tħassib tagħhom fir-rigward tal-impatt tal-pagamenti ta' Ġunju u Lulju fuq is-sostenibbiltà tal-finanzi ta' dan il-pajjiż mingħajr l-appoġġ addizzjonali tal-FMI. Għaldaqstant, wara sena ta' tnikkir u kontradizzjonijiet, fil-jiem li ġejjin probbabilment se nkunu nafu min għandu raġun bejn l-FMI u l-Ġermanja. Però, wieħed jistaqsi: din il-kjarezza se tasal fil-ħin biex l-ekonomija Griega tinżamm fuq saqajha?